“บ.พี พี แลนด์” ซื้อหุ้นเพิ่มทุน FANCY เตรียมนั่งแท่นผู้ถือหุ้นใหญ่
FANCY จ่อเพิ่มทุนเป็น 615 ลบ. จากเดิมที่ 470 ลบ. โดยออกหุ้นเพิ่มทุนใหม่ 145 ล้านหุ้น เพื่อแลกซื้ออสังหาฯ ของ "บ.พี พี แลนด์" ซึ่งการเพิ่มทุนครั้งนี้จะทำให้พี พี แลนด์ เข้ามาถือหุ้นใหญ่ในสัดส่วน 23.58% 
2 ธ.ค. 2558

บริษัท แฟนซีวู๊ดอินดัสตรีส จำกัด (มหาชน) หรือ FANCY ระบุว่า ที่ประชุมคณะกรรมการบริษัทเมื่อวานนี้ (1 ธ.ค.) อนุมัติให้เสนอต่อที่ประชุมวิสามัญผู้ถือหุ้นครั้งที่ 1/2559 พิจารณาอนุมัติเพิ่มทุนจดทะเบียนเป็น 615 ล้านบาท จากเดิมที่ 470 ล้านบาท
โดยออกหุ้นเพิ่มทุนใหม่ 145 ล้านหุ้น พาร์หุ้นละ 1 บาท บริษัทจะเพิ่มทุน 145 ล้านหุ้น ที่ราคาหุ้นละ 2.16 บาท ซึ่งเป็นราคาต่ำกว่าตลาด และเป็นราคาที่มีส่วนลด 10% ของราคาตลาดช่วงระหว่างวันที่ 20-30 พ.ย.58 โดยเสนอขายให้กับบริษัท พี พี แลนด์ พร็อพเพอร์ตี้ จำกัด (พี พี แลนด์) เพื่อแลกกับการเข้าซื้อทรัพย์สินซึ่งเป็นอสังหาริมทรัพย์ของพี พี แลนด์ ซึ่งมีราคาซื้อขายสูงสุด 444.70 ล้านบาท และเมื่อรวมกับเงินที่ใช้พัฒนาอีก 2 โครงการจำนวน 76.19 ล้านบาท ทำให้รวมเป็นเงินที่จะต้องใช้ในการซื้อทรัพย์สินทั้งสิ้น 520.89 ล้านบาท
สำหรับการเพิ่มทุนครั้งนี้จะทำให้พี พี แลนด์ เข้ามาถือหุ้นใหญ่ในบริษัทสัดส่วน 23.58% ขณะที่การซื้อทรัพย์สินครั้งนี้จะช่วยกระจายความเสี่ยงทางด้านธุรกิจ และมีโอกาสที่จะสามารถขายสินค้าและรับรู้รายได้โดยทันที
ทั้งนี้ บริษัทจะใช้เงินจากการเพิ่มทุนรวมทั้งเงินทุนหมุนเวียนของบริษัท เพื่อใช้ซื้อทรัพย์สินดังกล่าว อย่างไรก็ดีหากบริษัทมีเงินเหลือจากการเข้าซื้อทรัพย์สิน ก็จะนำมาใช้เป็นเงินทุนหมุนเวียนของบริษัทและจะพยายามหาโครงการอื่นๆที่เกี่ยวข้องกับการพัฒนาอสังหาริมทรัพย์เพื่อเข้าลงทุนต่อไป เพื่อให้เป็นไปตามเจตนารมณ์เดิมของบริษัทในการหาธุรกิจอื่นๆเพื่อช่วยกระจายความเสี่ยงในการลงทุนและหาทางเลือกใหม่ในการลงทุนเพื่อเพิ่มโอกาสในการเพิ่มรายได้และสามารถสร้างผลกำไร นอกเหนือจากธุรกิจผลิตและจำหน่ายผลิตภัณฑ์แปรรูปจากไม้ยางพาราที่มีแนวโน้มรายได้จะชะลอตัวลง